## Styret

Styret ble valgt på årsmøtet i Strindheim IL 20.03.2018. Styret har bestått av

* Morten Troøyen, Styreleder
* Karin Klingenberg Hokstad, Nestleder
* Odd Ivar Rypdal, Styremedlem
* Audun Kåre Gangstad, Styremedlem
* Bård Sandberg, Styremedlem
* Synne Christensen, Styremedlem
* Oddbjørn Bruland, Varamedlem
* Terje Øyangen, Varamedlem

Styret i Strindheim IL har hatt 8 møter i perioden mellom årsmøtet i 2018 og årsmøtet i 2019. Av dette er 6 ordinære styremøter, det har vært holdt et fellesmøte med alle avdelingene, og styret har avholdt generalforsamling i Strindheim Kunstgress AS (SKG). Styreleder har også representert Strindheim IL på styremøtene i SKG. Styreleder har jobbet tett med klubbens daglige leder. Nestleder har hatt spesielt fokus på økonomi, sammen med et av styremedlemmene og daglig leder. To av styremedlemmene har deltatt aktivt i anleggskomiteen, og ett styremedlem har hatt spesialt ansvar for rehabilitering av klubbhus. I tillegg har de fleste i styret også verv og engasjementer i egne avdelinger.

## Viktige saker

**Klubbhuset**

Styret har sett på det som en hovedoppgave å jobbe med prosjekter som er felles for hele Strindheim IL. Klubbhuset på Leangen har møtelokaler som kan brukes av alle avdelinger, i tillegg til at huset inneholder kontorer for idrettslagets ansatte. Til tross for at man jobber med planer om bygging av nytt klubbhus, ligger dette flere år frem i tid. Styret har derfor valgt å sette i gang en nøktern rehabilitering av klubbhuset. I første omgang betyr dette at en del utvendig oppussing er gjennomført (skifte av bordkledning, kontroll av tak), og arbeidet vil fortsette med flere tiltak i 2019. I forbindelse med dette er det gjennomført en kampanje hvor man har forsøkt å skaffe flere medlemmer i klubben, og få flere til å registrere seg som giver av grasrotmidler.

**Pensjonsavtale**

Styret ser det som viktig at de ansatte i klubben skal ha ryddige arbeidsforhold. Som ledd i dette er det nå etablert pensjonsavtaler for de ansatte.

**Daglig leder**

I året som har gått har Erik Rognes fungert som daglig leder i Strindheim IL i en 30 % stilling. Han har i tillegg hatt 70% stilling i Yngres avdeling. Dette er en midlertidig løsning, inntil idrettslaget beslutter hvor mye ansatt-ressurser man ønsker å ha. Denne prosessen vil det arbeides med i året som kommer. Daglig leder har hatt tett samarbeid med styreleder og nestleder.

**Strindheim Kunstgress AS**

Strindheim IL eier alle aksjene i Strindheim kunstgress AS (SKG). Styret er dermed generalforsamling. Det ble avholdt generalforsamling i SKG, og nytt styre ble valgt. Prinsippet skulle være at styreleder i SKG skulle komme fra fotball Yngres. I tillegg skulle det være et styremedlem fra Strindheim IL sitt styre, og et styremedlem fra Strindheim Toppfotball. Dette styret ble valgt:

* Audun Gangstad (Styreleder)
* Christian Haugen (Toppfotball)
* Morten Troøyen (Strindheim IL)

Strindheim kunstgress har hatt ansvar for daglig drift av baneanlegget, og har banemester i 50% stilling. Banemester har hatt permisjon mesteparten av året, og oppgavene har i denne perioden blitt håndtert av daglig leder Erik Rognes. Banemester er nå tilbake i jobb igjen, men har sagt opp jobben sin for å gå over i annen stilling. Kunstgress-matten både på 11-erbanen og 7-erbanen ble skiftet sommeren 2018. Dette har gitt anlegget et stort løft. Man lyktes med å realisere dette uten låneopptak.

**Anleggssituasjonen**

Det skjer fremdeles mye med anleggssituasjonen. Styret satte i 2017 ned en hovedanleggskomite med en representant fra hver avdeling. Anleggskomiteen har jobbet mye i året som har gått. De har deltatt på mange møter, både med kommunen og med representanter for Koteng eiendom, som planlegger utbygging av «Travbane-tomta». Det forventes en betydelig utbygging der, med flere tusen nye beboere i nærområdet. Det jobbes med planer for videreutvikling av hele Leangen idrettspark, inkludert de områdene som vi benytter. Kommunen bygger nå ny håndballhall. Strindheim ønsker å få bygget fotballhall, og å utvide antall baner. Inkludert i disse planene er også nytt klubbhus for hele Strindheim IL. I tillegg til dette, jobber en gruppe med utspring i Strindheim Ski med å få til et ski-anlegg i Strinda-marka.

Styreleder ønsker å takke styret for godt og engasjert arbeide i året som har gått. Styreleder retter en spesiell takk til våre ansatte; Berit Fossum og Erik Rognes, som har gjort en stor innsats i året som har gått.

Morten Troøyen

Styreleder

Strindheim IL